শওকত আলী : আগেও আমি তোমাদেরকে বলেছি, ছাত্রজীবনে আমি ছাত্ররাজনীতির সঙ্গে ওতপ্রোতভাবে জড়িত ছিলাম। ছাত্র ইউনিয়ন করতাম। চোখের সামনে অনেক স্বপ্ন ছিল। ওই সময়ে যেরকম থাকে আর কি! ছাত্ররাজনীতি করার কারণে অল্পবয়সে জেলও খেটেছি। তবে, হ্যাঁ, জেলজীবনে আমার অনেক প্রাপ্তিযোগের মধ্যে একটি হলো বিখ্যাত কৃষক নেতা হাজী মোহাম্মদ দানেশের সঙ্গে জেল খাটা। বন্দি সাঁওতালদের সঙ্গে তাদের জীবনাচার, কৃষ্টি, গঞ্জনা-বঞ্চনার কথাও শুনেছি অনেক। আর জেলের লাইব্রেরির সব বই প্রায় মুখস্থ করে ফেলেছিলাম। কী বিচিত্র বিষয়ের সেসব বই! আরেকটা কথা বলি, ছাত্র ইউনিয়ন করার সুবাদে আমার একটা স্বভাব ছিল, আমি সবসময় শ্রমজীবী মানুষের সঙ্গে থাকতাম। তাদের সঙ্গে চলাফেরা করে আমি জীবনে অনেক কিছু শিখেছি। পরে এই সমস্ত মানুষ আমার গল্পে উঠে এসেছে নানা রূপে, নানা মাত্রায়।